text: Torra, sobre el judici pels llaços grocs: "L'escenari no és favorable"
  Barcelona. Dissabte, 13 de juliol de 2019. 08:05
  Actualitzat Dissabte, 13 de juliol de 2019. 14:38
  El president de la Generalitat, Quim Torra, ha considerat en una entrevista al mitjà digital Público que el Tribunal Superior de Justícia de Catalunya (TSJC) el vol inhabilitar "per raons ideològiques" i ha admès que és pessimista.
  Ho diu després que s'hagi sabut que el tribunal ha decidit finalment dur-lo a judici per la presumpta desobediència a la Junta Electoral Central (JEC) en la qüestió de la pancarta a la façana de la Generalitat. Torra s'ha mostrat disposat a defensar "uns drets i llibertats" que són "universals". Público ha avançat una part de l'entrevista que es podrà llegir íntegre el diumenge. "Tinc la impressió que des d'un principi algú ha volgut que anés a judici", bé "per desobediència o per prevaricació", ha reflexionat Torra.